“ปตท.” แจงไร้พนง.ติดเชื้อ “โควิด-19” สั่งบุคคลเสี่ยง “Work at Home” พร้อมรายงานผลเป็นระยะ
"ปตท." แจงไร้พนง.ติดเชื้อ “โควิด-19” สั่งบุคคลเสี่ยง "Work at Home" พร้อมรายงานผลเป็นระยะ
25 ก.พ. 2563

สืบเนื่องจากรณีที่มีกระแสข่าวว่าพบพนักงานบริษัท ปตท.จำกัด(มหาชน) หรือ PTT ติดเชื้อไวรัสโควิด-19 ทั้งหมด 7 ราย นั้น ล่าสุด PTT ได้เผยแพร่แถลงการณ์จากบริษัทฯ โดยระบุว่า ตามที่ได้มีการเผยแพร่ข่าวว่ามีพนักงาน กลุ่ม ปตท. เสี่ยงติดเชื้อไวรัส COVID-19 ภายหลังจากที่เดินทางกลับจากประเทศเกาหลีใต้ พร้อมเพื่อนสนิทที่ได้เดินทางไปด้วยกัน เมื่อวันที่ 18 กุมภาพันธ์ ที่ผ่านมา และพบว่าเพื่อนมีอาการป่วยเป็นไข้ 2-3 วันแล้วนั้น
ทั้งนี้ ปัจจุบันยังไม่มีพนักงานกลุ่ม PTT คนใดติดเชื้อไวรัส COVID-19 และพนักงานคนดังกล่าวนั้นได้เข้าพบแพทย์เรียบร้อยแล้ว และยังคงมีสุขภาพปกติ รวมทั้งเพื่อนร่วมเดินทางก็ยังตรวจไม่พบเชื้อไวรัสดังกล่าวแต่อย่างใด แต่เพื่อสร้างความเชื่อมั่นให้กับพนักงาน PTT และความปลอดภัยของผู้เกี่ยวข้องทุกคน จึงได้ให้พนักงานคนดังกล่าว Work at Home ตามนโยบายเป็นระยะเวลา 14 วัน เพื่อเฝ้าสังเกตอาการตนเองและรายงานมายังผู้บังคับบัญชาเพื่อติดตามอาการอย่างใกล้ชิด
อย่างไรก็ดี PTT มีความห่วงใยต่อสถานการณ์ที่เกิดขึ้น และให้ความสำคัญต่อสุขภาพความปลอดภัยของพนักงานที่ปฏิบัติงานอยู่ในประเทศไทยและที่เดินทางไปปฏิบัติงานในต่างประเทศทุกท่าน โดยได้ออกประกาศภายใน เรื่อง มาตรการป้องกันและควบคุมโรคติดเชื้ออุบัติใหม่จากไวรัสของ PTT เพื่อขอความร่วมมือให้พนักงาน PTT ปฏิบัติตามอย่างเคร่งครัด
รวมทั้งเปิดศูนย์ติดตามและเฝ้าระวังกรณีโรคอุบัติใหม่ COVID-19 ขึ้น เพื่อติดตามและบริหารจัดการสถานการณ์โดยรวมอย่างใกล้ชิด พร้อมดำเนินตามมาตรการการบริหารจัดการพื้นที่ปฏิบัติ ของ PTT เช่น การจำกัดทางเข้าอาคารให้ทุกคนต้องผ่านจุดคัดกรอง เพื่อวัดอุณหภูมิที่เข้าอาคารทุกคน การติดตั้งจุดให้บริการแอลกอฮอล์หรือเจลล้างมือ และเตรียมหน้ากากอนามัยไว้บริเวณทางเข้าอาคาร การทำความสะอาดจุดสัมผัสในลิฟต์ โดยน้ำยาฆ่าเชื้อ นอกจากนี้ ส่วนบริหารพื้นที่ ยังดำเนินการอบโอโซนเพื่อฆ่าเชื้อโรคในอาคารอย่างต่อเนื่อง
 